钦定古今图书集成/理学汇编/学行典/第171卷 > 吴师道
## 钦定古今图书集成/理学汇编/学行典/第171卷 > 吴师道

按《元史吴师道传》：“师道字正传，婺州兰溪人。自羁丱
知学，即善记览，工词章，才思涌溢，发为歌诗，清丽俊
逸。弱冠因读宋儒真德秀遗书，乃幡然有志于为己
之学，刮摩淬砺，日长月益。尝以持敬致和之说质于
同郡许谦，谦复之以理一分殊之旨。由是心志益广，
造履益深，大抵务在发挥义理，而以辟异端为先务。”
登至治元年进士第，授高邮县丞。明达文法，吏不敢
欺。再调宁国路录事。会岁大旱，饥民仰食于官者三
十三万口，师道劝大家得粟三万七千六百石，以赈饥民。又言于部使者，转闻于朝，得粟四万石、钞三万
八千四百锭，赈之，三十馀万人赖以存活。迁池州建
德县尹。郡学有田七百亩，为豪民所占。郡下其事，建
德俾师道究治之，即为按其图籍，悉以归于学。建德
素少茶，而榷税尢重，民以为病，即为极言于所司，榷
税为减。中书左丞吕思诚、侍御史孔思立列荐之，召
为国子助教，寻升博士。其为教，一本朱熹之旨，而遵
许衡之成法，六馆诸生，人人自以为得师。丁内忧而
归，以奉议大夫、礼部郎中，致仕，终于家。